21
Kudzulu kupsa na dziko la pantsi lipsa
1 Pamwepo ndidawona kudzulu kupsa* na dziko la pantsi lipsa, nakuti kudzulu kwakuyamba na dziko la pantsi lakuyamba bzikhadamala. Ndipo nyandza pakhalibe. 2 Ndidawona Mzinda Wakucena†, Jerusalema mupsa, omwe akhabuluka kucokera kudzulu kuna Mulungu, wakukondzekera ninga wakulowodwa‡ wakubzidekesera mwamuna wace. 3 Ndidabva fala lamphambvu likhacokera kumpando wa umambo likhambalewa kuti: “Tsapano cikumbi ca Mulungu§ ciri pakati pa wanthu, ndipo Iye an'dzakhala nawo. Iwo an'dzakhala mbumba ya Mulungu ndipo Iye an'dzakhala na iwo ndipo an'dzakhala Mulungu wawo. 4 Iye an'dzawapukuta misozi yentse m'maso**. Ndipo impfa in'dzawoneka lini pomwe††, napo kutsukwala napo kulira napo kuwawidwa, nakuti bzinthu bzakale bzamala”.
5 Ndipo Ule omwe akhadakhala pampando wa umambo adati: “Ndirikucita papsa bzinthu bzentse!” Ndipo adalewa pomwe kuti “Unembe bzimwebzi, nakuti mafala yamweyo ni yacadidi ndipo bzin'funika kuyakhulupirira”.
6 Adandiuza pomwe kuti “Bzamala. Ine ndine Alfa ndipo na Omega, wakuyamba na kumalizira‡‡. Omwe ana nyota, nin'dzamupasa bzakumwa mwakusaya kulipira bzakucokera ntsantsa ya madzi§§ ya moyo. 7 Wakukunda an'dzakhala na utaka bwentsenebu, ndipo Ine nin'dzakhala Mulungu wace*** ndipo iye an'dzakhala mwana wangu. 8 Tsono wamantha, wakusaya cikhulupiriro, wakufuna bzakunyantsa, wakupha andzawo, wa malume yakuletsedwa, wa ufiti, wakutumbiza bzifanikizo na wentse wakunama, mbuto yawo in'dzakhala kuthawale la moto lomwe limbagaka na enxofre. Imweyi ni impfa yaciwiri”.
9 M'bodzi wa anju anomwe (7) omwe akhana tacu zinomwe (7) zomwe zikhadadzala na bzisi bzinomwe (7) bzakumalizira, adafendera ndipo adandiuza kuti: “Bwera, ine nin'dzakuwonesa wakulowodwa, mkazi wa Bira”. 10 Iye adanditenga muMzimu Wakucena aciyenda na ine kuphiri likulu litali,††† ndipo adandiwonesa Mzinda Wakucena, Jerusalema, omwe ukhabuluka kucokera kudzulu kuna Mulungu. 11 Ndipo ukhayetima na ukulu bwa Mulungu, ndipo kuyetima kwace kukhali ninga mwala wa phindu kwene-kwene, ninga jasipe‡‡‡ wakungwerewera ninga vidru. 12 Ndipo kukhana litsito likulu litali na misuwo khumi na miwiri (12) na anju khumi na awiri (12) m'misuwo. M'misuwomo mukhadanembedwa madzina ya madzindza khumi na mawiri (12) ya Ijirayeri. 13 Kumabva-dzuwa kukhana misuwo mitatu (3), kucithunthu kwace kukhana mitatu (3), kunyantsi kukhana mitatu (3), ndipo kumadokero mitatu (3)§§§. 14 Litsito la mzindawo likhana majomicomi khumi na mawiri (12), ndipo iyo yakhana madzina ya atumiki khumi na awiri (12) wa Bira.
15 Anju omwe akhalewa-lewa na ine akhana kamuti ninga mphimo yakukondzedwa na oro, kuti apime mzinda*, misuwo yace na litsito lace. 16 Mzinda ukhali wa makhona manai (4) muutali na mukufuthuka ukhadandendemerana. Iye adapima mzinda na kamuti. Ukhana bzulu bziwiri na madzana mawiri (2.200) ya kirometru† muutali. Kufuthuka na kutalimpha bzikhadandendemerana na muutali. 17 Iye adapima litsito, ndipo likhana metru makumi matanthatu na maxanu (65) ya nchinya‡, malinge na mphimo ya wanthu yomwe anju akhaphatisa basa. 18 Ndipo litsitolo likhadakondzedwa na jasipe§ ndipo mzinda ukhali wa oro caiyo, yakulingana na vidru caiyo. 19 Madjomicomi ya litsito la mzinda, yakhadadekesedwa na mitundu yentse ya minyala ya phindu. Jomicomi lakutoma likhadadekesedwa na mwala wa jasipe, laciwiri likhadadekesedwa na safira, lacitatu likhadadekesedwa na kalisedonya, lacinai na ejimerada, 20 lacixanu na sardonyo, lacitanthatu na sardiyo, lacinomwe na crisolito, lacisere na berilo, lacipfemba na topaziyo, lacikhumi na crisopraso, lacikhumi na libodzi na jasinto, lacikhumi na ciwiri na ametisita. 21 Misuwo khumi na miwiri (12) ikhali ya misanga khumi na miwiri (12), msuwo ubodzi na ubodzi ukhadakondzedwa na msanga ubodzi. Mseu ukulu wa mzinda ukhali wa oro caiyo ninga vidru yakungwerewera**.
22 Ndiribe kuwona mbuto yakucena na ibodziyo m'mzinda, nakuti mbuto yakucena ya mumzindawo ni Mbuya Mulungu Wamphambvu-zentse na Bira. 23 Mzinda un'funika lini dzuwa napo mwezi†† kuti bziubvunikire, nakuti kuyetima kwa ukulu bwa Mulungu ndiko kunibvunikira, ndipo Bira ni ciphaniphani cace. 24 Madziko yan'dzafamba mukubvunikira kwace, ndipo azimambo wa padziko la pantsi an'dzam'bweresera ukulu bwawo. 25 Misuwo ya mzindawo in'dzafunga lini cipo, nakuti kumweko kun'dzakhala lini na usiku. 26 Ukulu na udali bwa madziko‡‡ bzin'dzabweresedwa kuna mzindawo. 27 Muna iwo mun'dzapita lini pomwe cinthu cakusaya kucena cipo§§, napo omwe an'dzacita bzakupasisa manyazi ayai bzakunama, tsono okhawo wale omwe madzina yawo yadanembedwa muLivu la Moyo la Bira.
* 21:1 Iza 65.17, 66.22, 2 Pe 3.13 † 21:2 Iza 52.1 ‡ 21:2 Iza 61.10 § 21:3 Eze 37.27 ** 21:4 Iza 25.8 †† 21:4 Iza 65.19 ‡‡ 21:6 Alfa na Omega: Bziri nemba lakuyamba na lakumalizira la ciGiriki. §§ 21:6 Iza 55.1 *** 21:7 2Sa 7.14, 1Mb 17.13 ††† 21:10 Eze 40.2 ‡‡‡ 21:11 Jasipe: Ukhali mwala wa phindu omwe ukhana mawonekedwe yakusiyana-siyana. §§§ 21:13 Eze 48.30-34 * 21:15 Eze 40.3 † 21:16 MuciGiriki mudalewa kuti: “ Estádio 12.000”. Estadiyo ibodzi ni bzibodzi-bodzi na metru 185. ‡ 21:17 Ayai metru za kutalimpha kwace. MuciGiriki ambati: “Kovado 144”. Kovado ikhali mphimo ya lunga-lunga yakukwanira sentimetru 45. § 21:18 Jasipe: Ukhali mwala wa phindu omwe ukhana mawonekedwe yakusiyana-siyana. ** 21:21 Iza 54.11-12 †† 21:23 Iza 60.19 ‡‡ 21:26 Iza 60.11 §§ 21:27 Iza 52.1